《秋风辞》
明代·苏福

庭皋梧影动，树杪秋风起。人见秋风悲，我见秋风喜。

彤云扫尽烟尘生，万里乾坤净如洗。冥鸿一举横四海，霜隼孤飞渺千里。

从渠伯劳燕，零落下蓬苇。芄兰傲霜秀苍玉，丛桂摇空喷金蕊。

从渠蒲柳姿，萧疏叹零萎。人言西风吹人老，漆发酡颜变枯稿。

又言西风生客愁，砭骨寒心裂肝脑。吁嗟西风兮本无情，惨慄者自悚，衰谢者自惊。

丈夫不与草木腐，安与草木同枯荣。我愿西风常识面，年年岁岁长相见。

吹将鬓发似磻溪，快我鹰扬邈云汉。

作者简介：苏福，潮阳（今广东惠来县）人。少孤，生有夙慧，八岁能属文，人呼为神童。洪武间举童子科，赴京，以年少，令有司护还。卒年十四。所著《秋风辞》、《纨扇行》，时皆称之。清康熙《潮州府志》卷九上有传。